****

**оСНОВНИ РЕЗУЛТАТИ ОТ КОНТРОЛНИТЕ ПРЕБРОЯВАНИЯ НА НАСЕЛЕНИЕТО към 7 септември 2021 година**

В изпълнение на чл. 38 от Закона за преброяване на населението и жилищния фонд в Република България през 2021 г. (обн. ДВ, бр. 20 от 8.03.2019 г.) Националният статистически институт проведе извадкови контролни изследвания за проверка на точността на регистрираните данни и за пълнотата на обхвата на единиците на наблюдение.

Работата на терен по контролните изследвания стартира на 11.10.2021 г., непосредствено след края на преброяването, и приключи на 31.10.2021 година. Контролните преброители бяха служители на НСИ, експерти в методологията на преброяването и с опит в провеждането на извадкови изследвания в домакинствата. С оглед осигуряване на високо равнище на отговоряемост се извършваха посещения всеки ден от 8.00 до 20.00 часа, включително и през почивните дни. Контролните изследвания се проведоха посредством електронни устройства със специално разработено приложение за събиране на данни.

**1. Контролно изследване за пълнотата на обхвата**

Контролното изследване за пълнотата на обхвата при преброяването на населението към 7.09.2021 г. обхвана 7 210 жилища и бяха проверени 19 306 лица. Основната цел на това изследване е да се оцени размерът на допуснатите грешки при обхвата на населението общо за страната чрез установяване на относителния дял на непреброените (пропуснатите) лица и да се оцени размерът на допуснатите грешки при отнасяне на лицата по принципа на „обичайното местоживеене“.

**1.1. Непреброени лица**

Резултатите от контролното изследване потвърждават вече установените изводи за сериозен дял на непреброените лица. При направените проверки са установени 1 596 лица, които нито са се самопреброили по електронен път, нито са посетени от преброител. Преобладават непреброените мъже (9.9%) спрямо непреброените жени (8.7%). Най-висок е относителният дял на непреброените лица на възраст до 19 години.

**Фиг. 1. Разпределение на преброените/непреброени лица според резултатите от контролните изследвания по възрастови групи и пол**

Според резултатите от контролното изследване за пълнотата на обхвата значителни са разликите при относителния дял на непреброените лица по местоживеене - в селата този дял е 5.8%, докато в градовете е почти два пъти по-висок - 10.5%.

При отнасяне на резултатите от контролното изследване към общото население на страната се установява, че броят на непреброените е между 573.9 и 631.0 хил. лица, или 9.2% от населението на страната.

**Таблица 1. Стохастична точност[[1]](#footnote-1) на резултатите от контролното изследване за пълнотата на обхвата на населението при преброяването към 7.09.2021 г. по отношение на непреброените лица по пол**

|  |  |  |  |  |  |
| --- | --- | --- | --- | --- | --- |
|  | Оценка | Стандартна грешка | Доверителен интервал | | Коефициент на вариация |
| долна граница | горна граница |
| Относителен дял на непреброените лица | 0.0924 | 0.0022 | 0.0880 | 0.0968 | 0.0242 |
| Брой на непреброените лица | 602436 | 14560 | 573898 | 630974 | 0.0242 |
| Относителен дял на непреброените мъже | 0.0985 | 0.0033 | 0.0920 | 0.1050 | 0.0336 |
| Брой на непреброените мъже | 313190 | 10849 | 291924 | 334456 | 0.0346 |
| Относителен дял на непреброените жени | 0.0866 | 0.0031 | 0.0806 | 0.0926 | 0.0356 |
| Брой на непреброените жени | 289246 | 10551 | 268566 | 309926 | 0.0365 |

**1.2. Грешки при определяне на обичайното местоживеене**

Съгласно методологията на преброяването лицата се преброяват на принципа на тяхното „обичайно местоживеене“ - мястото, в което едно лице обикновено прекарва дневния период на почивка (нощуване) независимо от временно отсъствие поради ваканция, летуване, посещения при приятели и роднини, работа, медицинско лечение, религиозно поклонение и други. По време на контролното изследване за пълнотата на обхвата са установени 326 случая на неправилно преброени лица по този признак. Преобладават неправилно отнесените по обичайно местоживеене лица във възрастовата група 20 - 39 години (2.5% от проверените лица), следват лицата на възраст 0 - 19 години (2.2%). Относителният дял на този показател при мъжете (1.8%) е малко по-висок отколкото при жените (1.6%). Неправилно е определено обичайното местоживеене на 2.1% от живеещите в градовете и 0.9% от живеещите в селата.

**Фиг. 2. Разпределение на неправилно отнесените лица по признака „обичайно местоживеене“ по възраст, местоживеене, пол и начин на преброяване**

Резултатите от контролното изследване показват, че неправилно отнасяне по обичайно местоживеене са допуснали предимно самопреброилите се по електронен път лица (3.1%) в сравнение с преброените от преброител (1.4%).

При отнасяне на резултатите към цялото население на страната се установява, че относителният дял на неправилно отнесените по обичайно местоживеене лица е между 1.7 и 2.2%.

**Таблица 2. Стохастична точност на резултатите от контролното изследване за пълнотата на обхвата на населението при преброяването към 7.09.2021 г. по отношение на неправилно отнесените по обичайно местоживеене по пол**

|  |  |  |  |  |  |
| --- | --- | --- | --- | --- | --- |
|  | Оценка | Стандартна грешка | Доверителен интервал | | Коефициент на вариация |
| долна граница | горна граница |
| Относителен дял на неправилно отнесените по обичайно местоживеене лица | 0.0194 | 0.0011 | 0.0173 | 0.0216 | 0.0565 |
| Брой на неправилно отнесените по обичайно местоживеене лица | 126564 | 7157 | 112535 | 140592 | 0.0565 |
| Относителен дял на неправилно отнесените по обичайно местоживеене мъже | 0.0209 | 0.0016 | 0.0177 | 0.0241 | 0.0776 |
| Брой на неправилно отнесените по обичайно местоживеене мъже | 66405 | 5185 | 56242 | 76568 | 0.0781 |
| Относителен дял на неправилно отнесените по обичайно местоживеене жени | 0.0180 | 0.0015 | 0.0151 | 0.0209 | 0.0830 |
| Брой на неправилно отнесените по обичайно местоживеене жени | 60159 | 5017 | 50325 | 69992 | 0.0834 |

**2. Контролно изследване за точността на регистрацията**

Основната цел на контролното изследване за точността на регистрираните данни е да се оцени получената при Преброяване 2021 информация по отношение на верността на вписаните данни за населението и жилищата. Проверени са 2 001 жилища и 5 257 лица.

При контролното изследване за точността на регистрацията са идентифицирани 99 случая (1.9% от проверените лица) на неправилно отбелязване на юридическото семейно положение и 60 случая (1.1%) на фактическото семейно положение.

**Фиг. 3. Относителен дял на неправилно отнесените лица по признаците „юридическо“ и „фактическо семейно положение“**

Най-висок е относителният дял на разведените лица, за които при преброяването е посочена неправилна категория на юридическото семейно положение. При фактическото семейно положение най-висок е делът на неправилно отнесените лица във „фактическо съжителство“.

При контролното изследване са регистрирани 26 случая (0.5% от проверените лица) на неправилно отбелязване на отговора на въпроса „Н14. Живели ли сте извън България през периода 1980 - 2021 г. за повече от една година?“. За 18 лица (0.3%) не е отчетен престоят в чужбина, а за 8 лица (0.2%) некоректно е отбелязан такъв престой.

При контролното изследване са идентифицирани 53 лица (1.1% от проверените лица на възраст 15 и повече навършени години), за които при преброяването текущият им трудов статус е отбелязан некоректно.

**Таблица 3. Разпределение на резултатите от контролното изследване по отношение на текущия трудов статус**

|  |  |  |  |  |  |
| --- | --- | --- | --- | --- | --- |
|  | Общо проверени лица | Правилно отнесени при преброяването | | Неправилно отнесени при преброяването | |
| брой | % | брой | % |
| **Общо** | **4730** | **4677** | **98,9** | **53** | **1.1** |
| Да, срещу заплащане в пари или в натура | 1982 | 1958 | 98,8 | 24 | 1.2 |
| Да, в собствена фирма, на свободна практика или друга самостоятелна дейност | 119 | 117 | 98,3 | 2 | 1.7 |
| Да, в производство на селскостопански продукти, предназначени основно за продажба или размяна | 28 | 26 | 92,9 | 2 | 7.1 |
| Не, но съм имал/а работа, от която съм отсъствал/а (напр. поради отпуск, вкл. майчинство, болест, престой или др.) | 47 | 42 | 89,4 | 5 | 10.6 |
| Не съм работил/а и не съм имал/а работа | 2554 | 2534 | 99,2 | 20 | 0.8 |

При контролното изследване са идентифицирани 10 случая (0.1% от проверените лица), които неправилно са отбелязали като какви работят на основната работа.

Постигнатата стохастична точност на резултатите по основните признаци от проведеното контролно изследване е на добро ниво.

**Таблица 4. Стохастична точност на резултатите от контролното изследване за точността на регистрацията по наблюдавани признаци**

|  |  |  |  |  |  |
| --- | --- | --- | --- | --- | --- |
|  | Оценка | Стандартна грешка | Доверителен интервал | | Коефициент на вариация |
| долна граница | горна граница |
| Неправилно отнесени лица по признак „юридическо семейно положение“ - % | 0.0224 | 0.00238 | 0.0178 | 0.0271 | 0.106 |
| Неправилно отнесени лица по признак „фактическо семейно положение“ - % | 0.0122 | 0.00172 | 0.0089 | 0.0156 | 0.140 |
| Неправилно отнесени лица по признак „живеене извън България през периода 1980 - 2021 г. за повече от една година“ - % | 0.0055 | 0.00114 | 0.0032 | 0.0077 | 0.208 |
| Неправилно отнесени лица по признак „текущ трудов статус“ - % | 0.0105 | 0.00153 | 0.0075 | 0.0135 | 0.146 |
| Неправилно отнесени лица по признак „основна работа“ - % | 0.0019 | 0.00061 | 0.0007 | 0.0031 | 0.320 |
| Неправилно отнесени лица по признак „юридическо семейно положение“ - брой | 146297 | 15529 | 115854 | 176739 | 0.106 |
| Неправилно отнесени лица по признак „фактическо семейно положение“ - брой | 79673 | 11190 | 57736 | 101610 | 0.140 |
| Неправилно отнесени лица по признак „живеене извън България през периода 1980 - 2021 г. за повече от една година“ - брой | 35700 | 7441 | 21113 | 50288 | 0.208 |
| Неправилно отнесени лица по признак „текущ трудов статус“ - брой | 68247 | 9953 | 48734 | 87760 | 0.146 |
| Неправилно отнесени лица по признак „основна работа“ - брой | 12396 | 3970 | 4613 | 20178 | 0.320 |

Графикът за публикуване на данните от Преброяване 2021 можете да намерите тук. Основни данни от преброяването ще бъдат публикувани в Информационна система ИНФОСТАТ, както и ще бъдат предоставяни по заявки на потребители в съответствие със Списъка на стандартните статистически показатели и Правилника за разпространение на статистически продукти и услуги.

1. Стохастичната точност на всички представени резултати е изчислена при гаранционна вероятност P(Z)=0.95. [↑](#footnote-ref-1)